title: Vykonávacie nariadenie Komisie (EÚ) 2018/922 z 28. júna 2018, ktorým sa udeľuje výnimka z nariadenia Rady (ES) č. 1967/2006, pokiaľ ide o minimálnu vzdialenosť od pobrežia a minimálnu hĺbku mora v prípade lovu piesočnicovitých (Gymnammodytes cicerelus a G. semisquamatus) a býčkovitých (Aphia minuta a Crystalogobius linearis) záťahovými sieťami používanými z lode v určitých pobrežných vodách Španielska (Katalánsko)

text:
               29.6.2018

               SK

               Úradný vestník Európskej únie

               L 164/39

         VYKONÁVACIE NARIADENIE KOMISIE (EÚ) 2018/922
   z 28. júna 2018,
   ktorým sa udeľuje výnimka z nariadenia Rady (ES) č. 1967/2006, pokiaľ ide o minimálnu vzdialenosť od pobrežia a minimálnu hĺbku mora v prípade lovu piesočnicovitých (Gymnammodytes cicerelus a G. semisquamatus) a býčkovitých (Aphia minuta a Crystalogobius linearis) záťahovými sieťami používanými z lode v určitých pobrežných vodách Španielska (Katalánsko)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 1967/2006 z 21. decembra 2006 o riadiacich opatreniach pre trvalo udržateľné využívanie zdrojov rybného hospodárstva v Stredozemnom mori, ktorým sa mení a dopĺňa nariadenie (EHS) č. 2847/93 a ktorým sa zrušuje nariadenie (ES) č. 1626/94 (1), a najmä na jeho článok 13 ods. 5,
   keďže:

               (1)

               V článku 13 ods. 1 nariadenia (ES) č. 1967/2006 sa zakazuje používanie vlečeného výstroja do troch námorných míľ od pobrežia alebo po hĺbnicu 50 m, ak sa táto hĺbka dosiahne v kratšej vzdialenosti od pobrežia.

               (2)

               Komisia môže na žiadosť členského štátu povoliť výnimku z článku 13 ods. 1 nariadenia (ES) č. 1967/2006 za predpokladu splnenia niekoľkých podmienok uvedených v článku 13 ods. 5 a 9.

               (3)

               Výnimka z článku 13 ods. 1 prvého pododseku daného nariadenia bola vykonávacím nariadením Komisie (EÚ) č. 464/2014 (2) udelená na obdobie do 8. mája 2017.

               (4)

               Komisia dostala 6. novembra 2017 žiadosť Španielska o výnimku z článku 13 ods. 1 daného nariadenia.

               (5)

               Španielsko túto výnimku podložilo aktuálnymi vedeckými a technickými informáciami.

               (6)

               Výnimku, o ktorú žiada Španielsko, ako aj správu o vykonávaní súvisiaceho riadiaceho plánu posúdil v januári 2018 Vedecký, technický a hospodársky výbor pre rybárstvo (ďalej len „výbor STECF“) (3).

               (7)

               Výbor STECF skonštatoval, že riadiaci plán vychádza zo zásad dobrej správy vrátane rozhodovania na základe najlepších dostupných vedeckých dôkazov, maximálneho možného zapojenia zainteresovaných strán a dlhodobej perspektívy. Okrem toho výbor STECF uviedol, že Španielsko navrhlo nové štúdie, ktorých cieľom je nájsť nové spôsoby znižovania miery odhodených úlovkov, a stanovilo prísne obmedzenia rybolovného úsilia, a to najmä v obdobiach menšej dostupnosti zdrojov.

               (8)

               Výnimka, o ktorú žiada Španielsko, spĺňa podmienky uvedené v článku 13 ods. 5 a 9 nariadenia (ES) č. 1967/2006.

               (9)

               Vzhľadom na obmedzené rozmery kontinentálneho šelfu a priestorovú distribúciu cieľového druhu tu platia určité geografické obmedzenia.

               (10)

               Rybolov nijakým významným spôsobom neovplyvňuje morské prostredie a je veľmi selektívny, keďže záťahové siete sú ťahané vo vodnom stĺpci a nedotýkajú sa morského dna; pri zbere materiálu z morského dna by totiž došlo k poškodeniu cieľových druhov a ich selektívny lov by bol vzhľadom na ich veľmi malú veľkosť prakticky nemožný.

               (11)

               Výnimka, o ktorú žiada Španielsko, sa týka obmedzeného počtu 26 plavidiel.

               (12)

               Rybolov nemožno vykonávať iným výstrojom, pretože neexistuje žiaden iný regulovaný výstroj, ktorého štruktúra, technické vlastnosti a veľkosť používaných ôk siete umožňujú loviť cieľové druhy.

               (13)

               Riadiacim plánom sa zaručuje, že v budúcnosti nedôjde k zvýšeniu rybolovného úsilia, keďže oprávnenia na rybolov budú vydané iba predmetným 26 plavidlám a stanoví sa maximálny strop rybolovného úsilia.

               (14)

               Žiadosť sa vzťahuje na plavidlá zapísané do námorného registra v správe autonómneho spoločenstva Katalánsko, ktoré sa podľa záznamov danému druhu rybolovu venujú viac ako päť rokov a svoju činnosť vykonávajú podľa riadiaceho plánu, ktorý Španielsko prijalo 27. marca 2014 (4) a ktorého platnosť bola 26. apríla 2018 (5) predĺžená do 31. decembra 2021.

               (15)

               Tieto plavidlá sú uvedené v zozname, ktorý bol Komisii oznámený v súlade s požiadavkami článku 13 ods. 9 nariadenia (ES) č. 1967/2006.

               (16)

               Predmetné rybolovné činnosti spĺňajú požiadavky článku 4 nariadenia (ES) č. 1967/2006, keďže v príslušnom riadiacom pláne je výslovne zakázané loviť nad chránenými biotopmi.

               (17)

               Požiadavky článku 8 ods. 1 písm. h) nariadenia (ES) č. 1967/2006 sa neuplatňujú, pretože sa týkajú plavidiel na lov vlečnou sieťou.

               (18)

               Pokiaľ ide o požiadavku súladu s článkom 9 ods. 3, ktorým sa stanovuje minimálna veľkosť ôk siete, Komisia berie na vedomie skutočnosť, že v súlade s článkom 9 ods. 7 nariadenia (ES) č. 1967/2006 Španielsko vo svojom riadiacom pláne povolilo výnimku z týchto ustanovení vzhľadom na to, že predmetné rybolovné činnosti sú výrazne selektívne, majú zanedbateľný vplyv na morské prostredie a nevykonávajú sa nad chránenými biotopmi.

               (19)

               Predmetné rybolovné činnosti spĺňajú požiadavky na zaznamenávanie údajov stanovené v článku 14 nariadenia Rady (ES) č. 1224/2009 (6).

               (20)

               Predmetné rybolovné činnosti nezasahujú do činností plavidiel, ktoré používajú iný výstroj než vlečné siete, záťahové siete alebo podobné vlečené siete.

               (21)

               Používanie záťahových sietí ovládaných z lode je v riadiacom pláne Španielska regulované s cieľom zabezpečiť, aby sa úlovky druhov uvedených v prílohe III k nariadeniu (ES) č. 1967/2006 obmedzili na minimum.

               (22)

               Záťahové siete ovládané z lode sa nepoužívajú na cielený lov hlavonožcov.

               (23)

               Riadiaci plán Španielska obsahuje opatrenia na monitorovanie rybolovných činností uvedených v článku 13 ods. 9 treťom pododseku nariadenia (ES) č. 1967/2006.

               (24)

               Požadované predĺženie platnosti výnimky by sa teda malo udeliť.

               (25)

               Španielsko by malo v stanovenom termíne a v súlade s plánom monitorovania prijatým v rámci španielskeho riadiaceho plánu predložiť Komisii správu.

               (26)

               Výnimka by mala byť časovo obmedzená, aby v prípade, že zo správy Komisii vyplynie zlý stav ochrany lovených populácií, bolo možné prijať nápravné riadiace opatrenia; toto časové obmedzenie súčasne poskytne možnosť zlepšiť vedecké poznatky, a teda aj riadiaci plán.

               (27)

               Opatrenia stanovené v tomto nariadení sú v súlade so stanoviskom Výboru pre rybolov a akvakultúru,

         PRIJALA TOTO NARIADENIE:
   Článok 1
   Výnimka
   Článok 13 ods. 1 nariadenia (ES) č. 1967/2006 sa neuplatňuje v pobrežných vodách Španielska v blízkosti pobrežia katalánskeho regiónu v prípade, že ide o lov piesočnicovitých (Gymnammodytes cicerelus a G. semisquamatus) a býčkovitých (Aphia minuta a Crystalogobius linearis) záťahovými sieťami používanými z lode, ktorý vykonávajú plavidlá, ktoré:

               a)

               sú zapísané v námornom registri v správe autonómneho spoločenstva Katalánsko;

               b)

               danému druhu rybolovu sa podľa záznamov venujú viac ako päť rokov a

               c)

               majú oprávnenie na rybolov a vykonávajú svoju činnosť podľa riadiaceho plánu, ktorý Španielsko prijalo v súlade s článkom 19 ods. 2 nariadenia (ES) č. 1967/2006.

         Článok 2
   Podávanie správ
   Španielsko do troch rokov od nadobudnutia účinnosti tohto nariadenia predloží Komisii správu vypracovanú v súlade s plánom monitorovania prijatým v rámci riadiaceho plánu uvedeného v článku 1 písm. c).
   Článok 3
   Nadobudnutie účinnosti a obdobie uplatňovania
   Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
   Uplatňuje sa do 2. júla 2021.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 28. júna 2018

            Za Komisiu

            predseda

         Jean-Claude JUNCKER

      (1)  Ú. v. EÚ L 409, 30.12.2006, s. 11.

      (2)  Vykonávacie nariadenie Komisie (EÚ) č. 464/2014 zo 6. mája 2014, ktorým sa udeľuje výnimka z nariadenia Rady (ES) č. 1967/2006, pokiaľ ide o minimálnu vzdialenosť od pobrežia a minimálnu hĺbku mora v prípade lovu piesočnicovitých (Gymnammodytes cicerelus a G. semisquamatus) a býčkovitých (Aphia minuta a Crystalogobius linearis) lodnými záťahovými sieťami v určitých pobrežných vodách Španielska (Katalánsko) (Ú. v. EÚ L 134, 7.5.2014, s. 37).

      (3)  STECF report (Správa výboru STECF) (STECF-18-01): https://stecf.jrc.ec.europa.eu/reports/management-plans

      (4)  Diari Oficiale la Generalitat de Catalunya No 6591 z 27. marca 2014, s. 1.

      (5)  Orden APM/445/2018, de 26 de abril, por la que se prorroga la vigencia del Plan de gestión de la sonsera en el litoral catalán aprobado por la Orden AAM/87/2014, de 20 de marzo. Boletin Oficial del Estado, Num. 107, sec. III, pagina 47609, 03.5.2018.

      (6)  Nariadenie Rady (ES) č. 1224/2009 z 20. novembra 2009, ktorým sa zriaďuje systém kontroly Únie na zabezpečenie dodržiavania pravidiel spoločnej politiky v oblasti rybného hospodárstva a ktorým sa menia a dopĺňajú nariadenia (ES) č. 847/96, (ES) č. 2371/2002, (ES) č. 811/2004, (ES) č. 768/2005, (ES) č. 2115/2005, (ES) č. 2166/2005, (ES) č. 388/2006, (ES) č. 509/2007, (ES) č. 676/2007, (ES) č. 1098/2007, (ES) č. 1300/2008, (ES) č. 1342/2008 a ktorým sa zrušujú nariadenia (EHS) č. 2847/93, (ES) č. 1627/94 a (ES) č. 1966/2006 (Ú. v. EÚ L 343, 22.12.2009, s. 1).


title: Vykonávacie nariadenie Komisie (EÚ) 2018/1033 z 20. júla 2018, ktorým sa dvestoosemdesiaty ôsmykrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida

text:
               23.7.2018

               SK

               Úradný vestník Európskej únie

               L 185/14

         VYKONÁVACIE NARIADENIE KOMISIE (EÚ) 2018/1033
   z 20. júla 2018,
   ktorým sa dvestoosemdesiaty ôsmykrát mení nariadenie Rady (ES) č. 881/2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 881/2002 z 27. mája 2002, ktoré ukladá niektoré špecifické obmedzujúce opatrenia namierené proti niektorým osobám a subjektom spojeným s organizáciami ISIL (Dá'iš) a al-Káida (1), a najmä na jeho článok 7 ods. 1 písm. a) a článok 7a ods. 5,
   keďže:

               (1)

               V prílohe I k nariadeniu (ES) č. 881/2002 sa uvádza zoznam osôb, skupín a subjektov, na ktoré sa podľa uvedeného nariadenia vzťahuje zmrazenie finančných prostriedkov a hospodárskych zdrojov.

               (2)

               Dňa 17. júla 2018 sankčný výbor Bezpečnostnej rady OSN rozhodol o zmenení dvoch záznamov v zozname osôb, skupín a subjektov, na ktoré by sa malo vzťahovať zmrazenie finančných prostriedkov a hospodárskych zdrojov. Príloha I k nariadeniu (ES) č. 881/2002 by sa preto mala zodpovedajúcim spôsobom zmeniť,

         PRIJALA TOTO NARIADENIE:
   Článok 1
   Príloha I k nariadeniu (ES) č. 881/2002 sa týmto mení v súlade s prílohou k tomuto nariadeniu.
   Článok 2
   Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.

      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 20. júla 2018

            Za Komisiu

            v mene predsedu

            riaditeľ Útvaru pre nástroje zahraničnej politiky

      (1)  Ú. v. ES L 139, 29.5.2002, s. 9.

      PRÍLOHA
      Príloha I k nariadeniu (ES) č. 881/2002 sa mení takto:

                  1.

                  Pod nadpisom „Fyzické osoby“ sa menia identifikačné údaje pre tento záznam:
                  „Ayyub Bashir [alias a) Alhaj Qari Ayub Bashar, b) Qari Muhammad Ayub]. Titul: a) Qari; b) Alhaj. Dátum narodenia: a) 1966, b) 1964, c) 1969, d) 1971. Štátna príslušnosť: a) Uzbekistan; b) Afganistan. Adresa: Mir Ali, North Waziristan Agency, Federal Administered Tribal Areas, Pakistan. Dátum zaradenia do zoznamu podľa článku 2a ods. 4 písm. b): 18.10.2012.“
                  sa nahrádza takto:
                  „Ayyub Bashir [alias a) Alhaj Qari Ayub Bashar, b) Qari Muhammad Ayub]. Titul: a) Qari; b) Alhaj. Dátum narodenia: a) 1966, b) 1964, c) 1969, d) 1971. Štátna príslušnosť: a) Uzbekistan; b) Afganistan. Adresa: Mir Ali, North Waziristan Agency, Federal Administered Tribal Areas, Pakistan. Ďalšie informácie: údajne zomrel pri leteckom nálete v Chordare v provincii Kundúz v Afganistane v decembri 2015. Dátum zaradenia do zoznamu podľa článku 2a ods. 4 písm. b): 18.10.2012.“

                  2.

                  Pod nadpisom „Právnické osoby, skupiny a subjekty“ sa menia identifikačné údaje pre tento záznam:
                  „Jemmah Anshorut Tauhid (JAT) [alias a) Jemaah Anshorut Tauhid, b) Jemmah Ansharut Tauhid, c) Jem'mah Ansharut Tauhid, d) Jamaah Ansharut Tauhid, e) Jama'ah Ansharut Tauhid, f) Laskar 99]. Adresa: Jl. Semenromo číslo 58, 04/XV Ngruki, Cemani, Grogol, Sukoharjo, Jawa Tengah, Indonézia, telefónne číslo: 0271-2167285, e-mailová adresa: info@ansharuttauhid.com. Ďalšie informácie: a) táto organizácia bola založená a vedená Abu Bakarom Ba'asyirom; b) zriadená 27. júla 2008 v meste Solo v Indonézii, c) spájaná s organizáciou Jemaah Islamiya (JI), d) webová stránka: http:/ansharuttauhid.com/. Dátum zaradenia do zoznamu podľa článku 2a ods. 4 písm. b): 12.3.2012.“
                  sa nahrádza takto:
                  „Jemmah Anshorut Tauhid (JAT) [alias a) Jemaah Anshorut Tauhid, b) Jemmah Ansharut Tauhid, c) Jem'mah Ansharut Tauhid, d) Jamaah Ansharut Tauhid, e) Jama'ah Ansharut Tauhid, f) Laskar 99]. Adresa: Jl. Semenromo číslo 58, 04/XV Ngruki, Cemani, Grogol, Sukoharjo, Jawa Tengah, Indonézia, telefónne číslo: 0271-2167285, e-mailová adresa: info@ansharuttauhid.com. Ďalšie informácie: a) skupina prepojená na Islamský štát v Iraku a Levante (ISIL), v Iraku zaradená do zoznamu ako al–Káida, ktorá sa dopustila útokov v Indonézii. b) táto organizácia bola založená a vedená Abu Bakarom Ba'asyirom; c) zriadená 27. júla 2008 v meste Solo v Indonézii, d) bola spájaná s organizáciou Jemaah Islamiya (JI), e) webová stránka: http:/ansharuttauhid.com/. Dátum zaradenia do zoznamu podľa článku 2a ods. 4 písm. b): 12.3.2012.“


title: Vykonávacie nariadenie Komisie (EÚ) 2018/1495 z 8. októbra 2018, ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinnej látky malatión (Text s významom pre EHP)

text:
                  9.10.2018

                  SK

                  Úradný vestník Európskej únie

                  L 253/1

         VYKONÁVACIE NARIADENIE KOMISIE (EÚ) 2018/1495
         z 8. októbra 2018,
         ktorým sa mení vykonávacie nariadenie (EÚ) č. 540/2011, pokiaľ ide o podmienky schválenia účinnej látky malatión
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (ES) č. 1107/2009 z 21. októbra 2009 o uvádzaní prípravkov na ochranu rastlín na trh a o zrušení smerníc Rady 79/117/EHS a 91/414/EHS (1), a najmä na jeho článok 21 ods. 3 druhú alternatívu a článok 78 ods. 2,
         keďže:

                     (1)

                     Účinná látka malatión bola zaradená do prílohy I k smernici Rady 91/414/EHS (2) o uvádzaní prípravkov na ochranu rastlín na trh smernicou Komisie 2010/17/EÚ (3) pod podmienkou, že príslušné členské štáty zabezpečia, aby žiadateľ, na ktorého žiadosť bol malatión schválený, okrem iného poskytol ďalšie potvrdzujúce informácie, pokiaľ ide o akútne a dlhodobé riziko pre hmyzožravé vtáky.

                     (2)

                     Účinné látky zaradené do prílohy I k smernici 91/414/EHS sa považujú za schválené podľa nariadenia (ES) č. 1107/2009 a uvádzajú sa v časti A prílohy k vykonávaciemu nariadeniu Komisie (EÚ) č. 540/2011 (4).

                     (3)

                     Dňa 25. apríla 2012 žiadateľ predložil spravodajskému členskému štátu, Spojenému kráľovstvu, dodatočné informácie s cieľom splniť požiadavky týkajúce sa potvrdzujúcich údajov, pokiaľ ide o hodnotenie rizika pre spotrebiteľov a hodnotenie akútneho a dlhodobého rizika pre hmyzožravé vtáky a kvantifikáciu rôznej účinnosti malaoxónu a malatiónu, a to v lehote stanovenej na predloženie týchto informácií.

                     (4)

                     Spojené kráľovstvo vyhodnotilo dodatočné informácie poskytnuté žiadateľom a 11. mája 2015 predložilo svoje hodnotenie vo forme dodatku k návrhu hodnotiacej správy ďalším členským štátom, Komisii a Európskemu úradu pre bezpečnosť potravín (ďalej len „úrad“).

                     (5)

                     V predmetnej záležitosti prebehli konzultácie s ďalšími členskými štátmi, žiadateľom i úradom a účastníci boli požiadaní o predloženie pripomienok k hodnoteniu vypracovanému spravodajským členským štátom. Úrad zverejnil 2. februára 2016 technickú správu (5), v ktorej zhrnul výsledky uvedených konzultácií týkajúcich sa malatiónu.

                     (6)

                     Členské štáty a Komisia v rámci Stáleho výboru pre rastliny, zvieratá, potraviny a krmivá preskúmali návrh hodnotiacej správy, dodatok k nej a technickú správu úradu a svoje preskúmanie finalizovali v januári 2018 vo forme revíznej správy Komisie o malatióne.

                     (7)

                     Komisia vyzvala žiadateľa, aby predložil svoje pripomienky k výsledkom revíznej správy o malatióne. Žiadateľ predložil svoje pripomienky, ktoré boli dôkladne preskúmané.

                     (8)

                     Informácie, ktoré predložil žiadateľ, však nie sú dostatočné a neumožňujú Komisii vyvodiť záver, že úroveň akútneho a dlhodobého rizika pre vtáky vyplývajúca z použitia malatiónu je prijateľná. Okrem toho nie je možné reálne zmierniť takéto riziko inými opatreniami na zmiernenie rizika, ako je aplikácia v skleníkoch.

                     (9)

                     Vzhľadom na zistené vysoké riziko pre vtáky je preto vhodné ešte viac obmedziť podmienky používania malatiónu, a najmä povoliť len aplikácie v skleníkoch s trvalou konštrukciou. Príloha k vykonávaciemu nariadeniu (EÚ) č. 540/2011 by sa preto mala zodpovedajúcim spôsobom zmeniť.

                     (10)

                     Členským štátom by sa mal poskytnúť dostatočný čas na zmenu alebo zrušenie autorizácií prípravkov na ochranu rastlín s obsahom malatiónu.

                     (11)

                     Pokiaľ ide o prípravky na ochranu rastlín s obsahom malatiónu, v prípade ktorých členské štáty v súlade s článkom 46 nariadenia (ES) č. 1107/2009 udelia akúkoľvek dobu odkladu, malo by toto obdobie uplynúť najneskôr 29. januára 2020.

                     (12)

                     Stály výbor pre rastliny, zvieratá, potraviny a krmivá nevydal stanovisko v lehote stanovenej jeho predsedom. Prijatie vykonávacieho aktu sa považovalo sa nevyhnutné, a preto predseda predložil návrh vykonávacieho aktu odvolaciemu výboru na ďalšie prerokovanie. Odvolací výbor nevydal stanovisko,

               PRIJALA TOTO NARIADENIE:

            Článok 1
            Zmena vykonávacieho nariadenia (EÚ) č. 540/2011
            Príloha k vykonávaciemu nariadeniu (EÚ) č. 540/2011 sa mení v súlade s prílohou k tomuto nariadeniu.

            Článok 2
            Prechodné opatrenia
            V súlade s nariadením (ES) č. 1107/2009 členské štáty v prípade potreby najneskôr do 29. apríla 2019 zmenia alebo zrušia existujúce autorizácie prípravkov na ochranu rastlín s obsahom malatiónu ako účinnej látky.

            Článok 3
            Doba odkladu
            Akákoľvek doba odkladu, ktorú členské štáty poskytnú v súlade s článkom 46 nariadenia (ES) č. 1107/2009, musí byť čo najkratšia a uplynúť najneskôr 29. januára 2020.

            Článok 4
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 8. októbra 2018

                  Za Komisiu

                  predseda

               Jean-Claude JUNCKER

            (1)  Ú. v. EÚ L 309, 24.11.2009, s. 1.

            (2)  Smernica Rady 91/414/EHSz 15. júla 1991 o uvádzaní prípravkov na ochranu rastlín na trh (Ú. v. ES L 230, 19.8.1991, s. 1).

            (3)  Smernica Komisie 2010/17/EÚ z 9. marca 2010, ktorou sa mení a dopĺňa smernica Rady 91/414/EHS s cieľom zaradiť malatión medzi účinné látky (Ú. v. EÚ L 60, 10.3.2010, s. 17).

            (4)  Vykonávacie nariadenie Komisie (EÚ) č. 540/2011 z 25. mája 2011, ktorým sa vykonáva nariadenie Európskeho parlamentu a Rady (ES) č. 1107/2009, pokiaľ ide o zoznam schválených účinných látok (Ú. v. EÚ L 153, 11.6.2011, s. 1).

            (5)  EFSA – Technická správa o výsledkoch konzultácií s členskými štátmi, žiadateľom a s EFSA o vyhodnotení potvrdzujúcich údajov týkajúcich sa malatiónu z hľadiska rizika pesticídov. Podporná publikácia EFSA 2016: EN-951. 61 s.

            PRÍLOHA
            Stĺpec „Osobitné ustanovenia“ v riadku 300 týkajúcom sa malatiónu v časti A prílohy k vykonávaciemu nariadeniu (EÚ) č. 540/2011 sa nahrádza takto:

               „ČASŤ A
               Autorizovať možno len použitia ako insekticídu v skleníkoch s trvalou konštrukciou. Autorizácie možno poskytnúť len profesionálnym používateľom.
               ČASŤ B
               Pri vykonávaní jednotných zásad, na ktoré sa odkazuje v článku 29 ods. 6 nariadenia (ES) č. 1107/2009, sa musia zohľadniť závery revíznej správy o malatióne, a najmä jej dodatky I a II, v zmysle znenia finalizovaného Stálym výborom pre rastliny, zvieratá, potraviny a krmivá.
               Pri tomto celkovom hodnotení musia členské štáty venovať osobitnú pozornosť:

                           a)

                           úniku zo skleníkov, napríklad úniku kondenzovanej vody, drenážnej vody, pôdy alebo umelého substrátu, s cieľom zamedziť rizikám pre vodné organizmy;

                           b)

                           ochrane opeľujúcich rojov zámerne umiestnených do skleníka;

                           c)

                           ochrane operátorov a pracovníkov, aby sa zaistilo, že v podmienkach používania je podľa potreby predpísané používanie vhodných osobných ochranných pomôcok;

                           d)

                           ochrane spotrebiteľov v prípade spracovaných komodít.

                     Členské štáty zabezpečia, aby prípravky na báze malatiónu sprevádzali potrebné inštrukcie s cieľom predísť počas ich skladovania a prepravy akémukoľvek riziku vytvárania izomalatiónu prekračujúceho maximálne povolené množstvá.
               V podmienkach povolenia sa musia uviesť opatrenia na zmiernenie rizika, ako aj ustanovenia týkajúce sa primeraného označovania prípravkov na ochranu rastlín.“